[pic] | AZ EURÓPAI KÖZÖSSÉGEK BIZOTTSÁGA |

Brüsszel, 6.12.2007

COM(2007) 784 végleges

2007/0276 (ACC)

Javaslat

A TANÁCS HATÁROZATA

a Zöld-foki Köztársaságnak a Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belüli közösségi álláspont meghatározásáról

(előterjesztő: a Bizottság)

INDOKOLÁS

A Zöld-foki-szigeteknek a Kereskedelmi Világszervezethez történő csatlakozását szabályozó feltételek áttekintése

I. BEVEZETÉS

A Zöld-foki Köztársaság és a Kereskedemi Világszervezet (WTO) tagjai a Zöld-foki Köztársaságnak a szervezethez történő csatlakozását szabályozó feltételekről szóló megállapodás befejező szakaszához érkeztek. Mindezt nyolc évig tartó tárgyalássorozat előzte meg, amely akkor kezdődött, amikor a Zöld-foki Köztársaság 1999-ben benyújtotta a WTO-hoz való csatlakozás iránti kérelmét. Mielőtt az Európai Unió hivatalosan támogatni tudná a Zöld-foki-szigetek csatlakozását, a Zöld-foki-szigetek csatlakozásának feltételeit tanácsi határozatnak kell jóváhagynia.

A csatlakozás feltételeit az alábbiak foglalják össze.

II. A ZÖLD-FOKI-SZIGETEK WTO-HOZ TÖRTÉNŐ CSATLAKOZÁSÁT SZABÁLYOZÓ FELTÉTELEK ÁGAZATONKÉNTI ÖSSZEFOGLALÁSA

Áruk

A Zöld-foki-szigetek által az ipari termékekre alkalmazott vámtétel egyszerű átlaga 10,9 %. A kezdő lekötött vámtételek (IBR) átlaga 17,7 %, amely az átlagosan három éves átmeneti időszak alatt 14,6 % végleges lekötött vámtételre csökken (FBR). Az összes vámsor 60 %-a legfeljebb 15 %-os vámtételű lesz. A legmagasabb, 25 % feletti szinten a vámsorok közel 10 %-a marad. Minden vámtétel rögzített lesz.

A mezőgazdasági termékeket illetően a kezdő lekötött vámtételek (IBR) átlaga 15,1 %, amely az átlagosan három éves átmeneti időszak alatt 13,4 %-ra csökken (végleges lekötött vámtétel, FBR). A vámtétel a sör és az alkoholmentes italok ágazataiban a legmagasabb 55 %-os FBR-rel, valamint az ásványvíz és burgonya esetében 35 %-kal.

Ezek a szintek a Zöld-foki-szigetek legkevésbé fejlett országok státuszához képest igen alacsonyak. Egy legkevésbé fejlett országtól elvárt átlagos vámokra vonatkozó közösségi gyakorlat az ipari termékekre 30 %, a mezőgazdasági termékekre pedig 40 %. A Zöld-foki-szigetek az GPM-tárgyalásokon (gazdasági partnerségi megállapodások) a nyugat-afrikai régió tagjaként vesz részt, és tagja a Nyugat-afrikai Államok Gazdasági Közösségének (ECOWAS).

Szolgáltatások

A csatlakozási tárgyalások a szolgáltatásokra is komoly hangsúlyt fektettek, amelyek kiemelkedő jelentőségűek mind az EU-nak mint ezen a téren a világ vezető exportőrének, mind a Zöld-foki-szigetek számára, mivel gazdasági fejlődése szempontjából a szolgáltatások fontos szerepet játszanak. A Zöld-foki-szigetek kötelezettségvállalásai kiterjednek a szolgáltatási ágazatok széles körére, amelyek kulcsfontosságúak a beruházások vonzásához, valamint a Zöld-foki-szigetek fejlődéséhez és növekedéséhez szükséges gazdasági infrastruktúra kiépítéséhez, ideértve a következőket:

Számítógépes és kapcsolódó szolgáltatások : a teljes ágazat nyitott lesz.

Távközlési szolgáltatások : a CV Telecom monopoljogai 2012 után megszűnnek. A távközlési szolgáltatásokra vonatkozó referenciadokumentumot a Zöld-foki-szigetek is alkalmazni fogja.

Építőipari szolgáltatások : a Zöld-foki-szigetek ebben az ágazatban jelentős kötelezettségeket vállalt.

Forgalmazási szolgáltatások: annak ellenére, hogy néhány termék ki van zárva (pl. nemesfémek és gyógyszerek), és a kiskereskedelmi ágazatban néhány tulajdonjogi korlátozás érvényben van, a Zöld-foki-szigetek ebben az ágazatban jelentős kötelezettségeket vállalt.

Környezetvédelmi szolgáltatások : a Zöld-foki-szigetek ebben az ágazatban teljes körű kötelezettségeket vállalt.

Utazási és idegenforgalmi szolgáltatások : a Zöld-foki-szigetek kötelezettségvállalásai ebben az ágazatban figyelembe veszik a fejlettség szintjét, és elismerik az ágazat jelentős szerepét a gazdaságban. Éttermekre tulajdonjogi korlátozások alkalmazandók, és az utazási irodákra és utazásszervezőkre közös vállalkozási előírás alkalmazandó.

Pénzügyi szolgáltatások : a Zöld-foki-szigetek komoly kötelezettségeket vállalt a pénzügyi szolgáltatások széles körében, ideértve a banki és biztosítási szolgáltatásokat is.

Közlekedési szolgáltatások : a Zöld-foki-szigetek kötelezettségvállalásai a nemzetközi tengeri közlekedéshez korlátlan hozzáférést biztosítanak (utasoknak és teherszállítás céljából egyaránt), a kikötői szolgáltatásokhoz pedig ésszerűen és megkülönböztetésmentesen lehet hozzáférni.

Jegyzőkönyvbeli kötelezettségvállalások

A csatlakozási folyamat utolsó, többoldalú szakaszában a WTO tagjai igyekeztek közösen biztosítani, hogy a Zöld-foki-szigetek kereskedelmi törvényei és intézményei alapvetően összhangban legyenek a WTO szabályaival és megállapodásaival, kiemelve ezeket a csatlakozási jegyzőkönyvben és a munkacsoport jelentésében. Az EU számára a következő témakörök különösen fontosak:

Kereskedelmi jogok

A Zöld-foki-szigetek kötelezettséget vállal aziránt, hogy a csatlakozást követően a külföldi szereplőknek teljes körű kereskedelmi jogokat biztosítson. A Zöld-foki-szigetek ezenkívül a cégbejegyzés és a lajstromozási díj tekintetében ennek megfelelően módosítja kereskedelmi jogszabályait, hogy a hazai és külföldi szereplőket, valamint az import- és exporttevékenységeket más kereskedelmi tevékenységekhez képest egyenlő bánásmódban részesítse.

Mennyiségi importkorlátozások és az engedélyezési rendszerek

A csatlakozás napjától kezdődően a Zöld-foki-szigetek minden mennyiségi importkorlátozást megszüntet. A csatlakozással az importengedélyezési rendszert szintén összehangolják a WTO szabályaival, ideértve az importengedélyezési eljárásokról szóló megállapodást is.

Támogatások

A Zöld-foki-szigeteknek jelenleg két olyan támogatási programja van, amely tiltott exporttámogatást biztosít. A Zöld-foki-szigetek kötelezettséget vállalt aziránt, hogy 2009 végéig minden tiltott támogatást beszüntessen.

Azok a területek, amelyekre átmeneti időszakot kérelmeztek

A vámérték megállapítása: a Zöld-foki-szigetek 2010 végéig teljes mértékben megfelel a vámérték megállapításáról szóló WTO-megállapodásnak.

Egészségügyi és növény-egészségügyi intézkedések: a Zöld-foki-szigetek 2009 végéig teljes mértékben megfelel a WTO egészségügyi és növény-egészségügyi megállapodásának.

Szellemi tulajdonjogok: a Zöld-foki-szigetek 2012 végéig teljes mértékben megfelel a TRIPS-megállapodásnak, kivéve a gyógyszerkészítmények és az adatvédelem területét, amelyre vonatkozóan a határidő 2015 vége.

III. AJÁNLÁS

A Zöld-foki Köztársaság WTO-hoz történő csatlakozását szabályozó feltételek Tanácshoz jóváhagyásra történő benyújtása tekintetében a Bizottság helyesli a fent említett feltételeket, mivel a piacnyitás kiegyensúlyozott és egyben ambiciózus kötelezettségvállalásainak csomagját alkotják, és jelentős előnyöket biztosítanak a Zöld-foki-szigetek és a WTO kereskedelmi partnerei számára egyaránt.

2007/0276 (ACC)

Javaslat

A TANÁCS HATÁROZATA

a Zöld-foki Köztársaságnak a Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belüli közösségi álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikke (1) és (5) bekezdésére, összefüggésben 300. cikke (2) bekezdésének második albekezdésével,

tekintettel a Bizottság javaslatára,

mivel:

1. 1999. november 11-én a Zöld-foki Köztársaság kormánya benyújtotta a Kereskedelmi Világszervezetet (WTO) létrehozó megállapodáshoz történő csatlakozás iránti kérelmét a megállapodás XII. cikkének megfelelően.

2. 2000. július 17-én létrehozták a Zöld-foki-szigetek csatlakozásával foglalkozó munkacsoportot annak érdekében, hogy a Zöld-foki Köztársaság és valamennyi WTO-tag számára elfogadható csatlakozási feltételeket illetően megállapodás jöjjön létre.

3. A Bizottság a Közösség nevében tárgyalást folytatott azokról a Zöld-foki Köztársaság részéről teljesítendő, a piacnyitásra vonatkozó átfogó kötelezettségvállalásokról, amelyek a Közösség számára különösen fontosak a 2007. október 26-án a Zöld-foki Köztársaság és a Közösség tárgyalói között létrejött memorandum szerint.

4. Ezeket a kötelezettségvállalásokat most a Zöld-foki Köztársaság WTO-hoz történő csatlakozásáról szóló jegyzőkönyv tartalmazza.

5. A Zöld-foki Köztársaság WTO-hoz történő csatlakozása várhatóan kedvezően és tartósan hozzájárul a Zöld-foki Köztársaság gazdasági reformfolyamatához és fenntartható fejlődéséhez.

6. A csatlakozási jegyzőkönyvet ezért jóvá kell hagyni.

7. A WTO-t létrehozó megállapodás XII. cikke előírja, hogy a csatlakozás feltételeiben a csatlakozó tagnak és a WTO-nak meg kell állapodnia, és a csatlakozás feltételeit a WTO részéről a WTO Miniszteri Konferenciája hagyja jóvá. A WTO-t létrehozó megállapodás IV. cikke (2) bekezdése előírja, hogy a Miniszteri Konferencia találkozói ülései között feladatkörét az Általános Tanács veszi át.

8. Ennek megfelelően a Közösség által az Általános Tanácsban képviselendő álláspontot meg kell határozni,

A KÖVETKEZŐKÉPPEN HATÁROZOTT:

Egyetlen cikk

9. A Közösség által a WTO Általános Tanácsában a Zöld-foki Köztársaság WTO-hoz történő csatlakozása tekintetében képviselendő álláspont szerint a csatlakozás jóváhagyásra kerül.

10. Ezt az álláspontot a Közösség nevében a Bizottság képviseli.

Kelt Brüsszelben,

a Tanács részéről

az elnök